
2. Trafodwch a gwerthuswch straeon gwerin Cymru sy’n ymwneud â llynnoedd ac afonydd.

Ers yr Oesoedd Canol, pan adroddid chwedlau gan storïwyr proffesiynol, y mae straeon wedi bod yn rhan bwysig o fywyd y Cymry. Hyd yn ddiweddar, ymddifyrrai’r werin drwy adrodd straeon yn yr aelwyd, yn y gweithle ac yn y gymuned. Wrth i’r straeon gwerin hynny gael eu trosglwyddo ar lafar, newidiant ac esblygant ac o’r herwydd weithiau bodola sawl fersiwn o’r un chwedl. Fodd bynnag, oherwydd bod y straeon yn rhan o draddodiad llafar Cymru, nes i lên-gwerinwyr ac ysgolheigion gydnabod eu gwerth, yr oeddent mewn perygl o gael eu colli am byth. Nid tan ail hanner y bedwaredd ganrif ar bymtheg y dechreuwyd y gwaith o’u casglu a’u cofnodi o ddifrif ond, er hynny, y mae llawer wedi mynd yn ddifancoll. Y mae posibilrwydd bod rhai casglwyr wedi newid stori ychydig wrth iddynt eu cyfieithu i Saesneg, a newid ei mynegiant gwreiddiol, yn enwedig y rhai sydd wedi defnyddio iaith Fictoraidd flodeuog ac, yn anffodus, ni chofnododd pob casglwr ei ffynonellau. Er gwaethaf hyn, y mae’r straeon, gan gynnwys eu themâu, chysyniadau sylfaenol ac ystyr wedi bod yn destun trafodaeth i ysgolheigion.
O ystyried y nifer fawr o lynnoedd yng Nghymru, nid oes syndod y bodola llawer o straeon gwerin sy’n ymwneud â nhw. Yn ôl y chwedlau, y mae gwaelod rhai ohonynt yn gartref i’r tylwyth teg a cheir llawer o straeon am dylwythen deg hardd yn sefyll naill ai mewn llyn neu ar ei lannau. Lleolir y llynnoedd hyn yn lleoedd gwahanol ar draws Cymru ond y stori enwocaf yw’r un am Lyn y Fan Fach yn Sir Gaerfyrddin. Ym mhob stori y mae dyn (dynol) yn cwympo mewn cariad â thylwythen deg y llyn ar y fan a’r lle, y mae eisiau ei phriodi, felly i’w denu, cynnig y dyn fwyd iddi. Y mae John Rhŷs wedi cyffelybu hyn â phriodas uchelwyr yr Hen Rufain, confarreatio,[footnoteRef:1] sy’n seremoni lle y bwyteid teisen gan y priodfab a’r briodferch. Gallai hyn fod yn rhagflaenydd i’r gacen briodas heddiw.  [1:  J. Rhŷs, Celtic Folklore: Welsh and Manx Volume II (Oxford: Oxford Univesity Press, 1901), tt. 649-50.] 

Bara yw’r bwyd yn y mwyafrif o straeon ond gwrthyd y dylwythen deg ddau gynnig cyntaf y dyn, hynny yw, bara arferol a thoes, ond derbyn ei drydydd gynnig o fara wedi’i grasu’n ysgafn. Y mae ysgolheigion, felly, wedi chwilio  am resymau dros bwysigrwydd priodoledd y bara. Awgrymiad D. Parry-Jones yw y daw’r dylwythen deg o hil lai datblygedig, na all bobi bara.[footnoteRef:2] Cynnig John Rhŷs mai bara croyw yw eu bara traddodiadol ond hefyd tyn sylw at eiriau Gerallt Gymro yn chwedl Eliodorus lle nad oes bara o gwbl ond yn hytrach rhywbeth tebyg i uwd.[footnoteRef:3] Fodd bynnag fel y dweud Juliette Wood, ‘y mae’r bara wedi’i bobi’n raddol yn symbol priodol o briodas’, yn enwedig un rhwng bod dynol a chreadures oruwchnaturiol.[footnoteRef:4] [2:  D. Parry-Jones, Welsh Legends and Fairy Lore (London: B. T. Batsford Ltd, 1988), t. 11.]  [3:  J. Rhŷs, Celtic Folklore Vol II, t. 660.]  [4:  Wood, Juliette. ‘The Fairy Bride Legend in Wales.’ Folklore 103, no. 1 (1992): 56-72. [Ar-lein]. Ar gael ar http://www.jstor.org.ezproxy.uwtsd.ac.uk/stable/1261034 <Darllenwyd 14 Rhagfyr 2018> t. 63.] 

Wedi dweud hynny, y mae’n ddigon bosibl nad oes ots am y fath o fara a gynigir o gwbl. Efallai bod geiriau ei hymateb o bwys o agwedd lenyddol, ddisgrifiadol: ‘Cras dy fara, nid hawdd fy nala.’[footnoteRef:5] a ‘Llaith dy fara! Ti ni fynna!’[footnoteRef:6] Y mae’n debyg y dônt o hen fersiwn y stori a dangosant yn glir gymeriad di-ildio’r dylwythen deg. Gellir cymharu hyn â chymeriad Rhiannon yn y Mabinogi. Rhiannon a ddewis Pwyll, nid fel arall, a rhy iddo bos i’w ddatrys er mwyn ei dal. Y mae’n rhaid mai’r dylwythen deg a ddewis y dyn hefyd, gan y rhy gliwiau iddo yn y cwpledi am sut i ddatrys pos y bara. Ar ben hynny, pan ofynna ei thad i’r dyn ei hadnabod wrth iddi sefyll gyda’i chwiorydd, sydd yr un ffunud â hi, cynorthwya’r dyn. Symuda ei throed fel y gall weld ei bod wedi clymu ei hesgid yn wahanol i rai ei chwiorydd.  [5:  J. Rhŷs, Celtic Folklore: Welsh and Manx Volume I (Oxford: The Clarendon Press, 1901), t. 4.]  [6:  ibid., t. 5] 

Er mwyn ei phriodi, y mae’n rhaid i’r dyn gytuno ar amodau, a amrywia yn ôl lleoliad y stori: amodau straeon De Cymru yw ‘tri ergyd diachos’ ond yn y gogledd yr amod arferol yw peidio â’i tharo â haearn ond o ran stori Llyn Coch, yr amod yw peidio â’i tharo â chlai.[footnoteRef:7] Tyn Juliette Wood sylw at bendantrwydd y dylwythen deg: hi, nid ei thad na’i darpar ŵr, sy’n gosod amodau ar y briodas. Daw hi â chyfoeth i’r briodas ar ffurf gwaddol, sef gwartheg arbennig o’r llyn, ond hi sy’n rheoli’r cyfoeth hefyd. Pan dorrir amodau’r cytundeb, dychwel i’r llyn gan fynd â’i gwartheg,[footnoteRef:8]  gan gynnwys llo du bach (lladdedig) a ddaeth yn fyw drachefn.  [7:  W. J. Thomas, The Welsh Fairy Book, t. 228-30.]  [8:  Wood, Juliette. ‘The Fairy Bride Legend in Wales.’, t.63.] 

Gwela Juliette Wood amodau’r briodferch fel ‘trosiad dramatig am addasiadau angenrheidiol mewn priodas’.[footnoteRef:9] Fodd bynnag, efallai nad yw hynny’n deg iawn gan ei bod yn ddigon rhwydd i’r dyn dorri’r cytundeb ar ddamwain. Fel y dywed John Rhŷs, gall ‘ergyd’ gyfeirio at ‘any slight tapping, say on the shoulder’[footnoteRef:10] ac nid oes rhaid i’r dyn ddefnyddio grym na bwriad. Mewn un fersiwn o stori Llyn y Fan Fach, digwyddir yr ergydau oherwydd ymddygiad y dylwythen deg, er enghraifft, dweud wrth fam y byddai ei baban yn farw cyn cyrraedd pump oed. Ychwanega hyn fanylion i’r hanes, gan ddengys ei galluoedd goruwchnaturiol.[footnoteRef:11] Ynghylch amodau Gogledd Cymru, sy’n ardal wledig, byddai’n hawdd iddi gael ei fwrw ar ddamwain gan haearn, er enghraifft ffrwyn ceffyl, neu glai o’r pridd.    [9:  ibid., t. 60.]  [10:  J. Rhŷs  yn rhagymadrodd W. Y. Evans Wentz, The Fairy Faith in Celtic Countries (London: Oxford University Press, 1911) [Ar-lein]. Ar gael ar: https://www.gutenberg.org/files/34853/34853-h/34853-h.htm <Darllenwyd 30 Tachwedd 2018> t. 135.]  [11:  W. Sikes, British Goblins: Welsh Folk-lore, Fairy Mythology, Legends and Traditions (London: Sampson Lowe, Marston, Searle & Rivington, 1880), ar gael ar http://www.gutenberg.org/files/34704/34704-h/34704-h.htm <Darllenwyd 18 Tachwedd 2018>, t. 43.] 

Daw’r dylwythen deg â gwaddol, sy’n cynnwys cynifer o anifeiliaid fferm y llyn ag y gall y dylwythen deg eu cyfrif heb dynnu anadl, a bwysleisia pwysigrwydd anifeiliaid fferm o ran cyfoeth yng nghymunedau gwladol y cyfnod. Gan ei bod yn eu cyfrif fesul pump, y mae ysgolheigion wedi amlygu ei hanallu i gyfrif heibio i bump. Credai John Rhŷs ei bod yn bosibl na allai pobl gyntefig Prydain gyfri’n fwy na phump ychwaith ac mai ar y bobl gyntefig hyn, y seilir syniadau am y tylwyth teg.[footnoteRef:12] Efallai y gall y dylwythen deg gyfrif yn uwch ond y mae’n rhaid iddi gyfrif yn gyflym i gael cynifer o anifeiliaid â phosibl. Yn y Gymraeg, sef ei hiaith, y mae rhifau mawr yn hir ac yn anodd eu dweud ar frys. Defnyddia’r system tali o gyfrif, felly, i gyflymu’r proses. [12:  J. Rhŷs, Celtic Folklore Vol II, t. 665.] 

Nid adroddid straeon gwerin hyn yn yr un modd â straeon plant. Fe’u hadroddid fel rhywbeth ffeithiol ac adwaenai’r adroddwr rywun yn y stori neu o leiaf rhywun a adwaenai rhywun yn y stori. Soniai am fanylion yr ardal neu’r bobl i roi gwirionedd i’r stori. Yn ôl chwedl Llyn y Fan Fach, daw’r dylwythen deg yn ôl i weld ei phlant a’u dysgu am rinweddau meddyginiaethol llysiau a phlanhigion. Daethant yn feddygon enwog o’r enw Meddygon Myddfai ac y mae casgliad o’u meddyginiaethau yn Llyfr Coch Hergest, sy’n dyddio o ail hanner y bedwaredd ganrif ar ddeg.[footnoteRef:13] Gelwir y mannau lle y cwrddent yn Llidiart y Meddygon a Phant y Meddygon hyd heddiw, er nad yw hyn yn dystiolaeth bod y stori’n wir wrth gwrs. Y mae awgrym ychwanegol o wirionedd am y chwedl hon oherwydd nodwedd benodol y dirwedd. Y mae cwys yn y tir i’w gweld o hyd, a achoswyd gan aradr y pedwar ych, a arddent pan fe’u galwyd yn ôl i’r llyn gan y dylwythen deg.[footnoteRef:14] Y mae enghraifft arall o stori onomastig yn fersiwn y chwedl am Lyn Dywarchen sydd â thywarchen, neu yn ôl Gerallt Gymro, ynys a arnofia o un ochr i ochr arall y llyn, dan bŵer y gwynt.[footnoteRef:15] Ar ôl i’r dylwythen deg hon ddychwelyd i’r llyn, cwrdda â’i phlant a’i gŵr yn aml drwy sefyll ar dywarchen gan na allai cyffwrdd â thir dynol. [13:  Prifysgol Caerdydd, Rhyddiaith Gymraeg 1300-1425 [Ar-lein] Ar gael ar: http://www.rhyddiaithganoloesol.caerdydd.ac.uk/cy/ <Cyrchwyd 30 Rhagfyr 2018>]  [14:  E. Owen, Welsh Folk-lore a Collectionof the Folk-tales and Legends of North Wales (Oswestry: Messrs. Woodall, Minshall, and Co, 1887) [Ar-lein]. Ar gael ar: https://www.gutenberg.org/files/20096/20096-h/20096-h.htm <Darllenwyd 30 Tachwedd 2018> t. 21.]  [15:  G. Cambrensis, Itinery Through Wales yn D. Parry-Jones, Welsh Legends, t. 73.] 

Datblygodd un o’r straeon hyn yn ddefodau hyd yn oed. Yn y bedwaredd ganrif ar bymtheg âi pobl i Lyn y Fan Fach ar y dydd Sul cyntaf o fis Awst i geisio gweld y dylwythen deg. Dynodai’r dyfroedd yn ‘berwi’ ei bod ar ei ffordd.[footnoteRef:16] Fodd bynnag, efallai yr oedd gan un bysgotwraig esboniad gwahanol, sef tonnau enfawr wedi’u creu ar y llyn ym mis Awst gan y gwynt yn dod o gyfeiriad y gogledd ddwyrain a’r doreth o lysywod, a oedd yn y dŵr yr adeg hon o’r flwyddyn.[footnoteRef:17]   [16:  J. Rhŷs, Celtic Folklore Vol I, t. 15.]  [17:  ibid., t. 16.] 

Y mae tarddiad y tylwyth teg wedi’i drafod yn helaeth gan ysgolheigion. Y mae anthropolegwyr wedi damcaniaethu fod y tylwyth teg yn cynrychioli hen drigolion Cymru o Oes y Cerrig.[footnoteRef:18] Yr oedd y bobl hyn yn fyr fel corachod a chawsant eu gyrru i’r ogofau a’r mynyddoedd gan hil a oedd yn fwy nerthol. Gallai hyn esbonio pam bod ofn haearn arnynt oherwydd bod gan eu gormeswyr mwy esblygedig, arfau wedi’u gwneud o haearn, ac, yn ôl y chwedlau, yr oedd y tylwyth teg yn arfer byw mewn mannau anghysbell. Hefyd mewn amrywiolyn o’r stori am Lyn Dywarchen, herwgipia dyn dylwythen deg, ac fel y dweud D. Parry-Jones, y mae ymddygiad trahaus megis priodi merched diamddiffyn drwy ei dal yn awgrymu oes gyntefig.[footnoteRef:19] Efallai yr ystyrir morwynion y llyn mor hardd oherwydd bod ganddynt olwg anarferol hil wahanol. [18:  D. Parry-Jones, Welsh Legends,  t. 10.]  [19:  ibid.,  t. 10.] 

Er gwaethaf y cred bod gan y tylwyth teg wartheg cyntefig, oherwydd enwau’r anifeiliaid a ymddengys yng ngherdd y dylwythen deg,[footnoteRef:20] ni tharddant o Oes y Cerrig. Credir, fodd bynnag, ei bod yn ddisgrifiad cywir o wartheg Prydain rhwng Oes yr Haearn a’r Oesoedd Tywyll.[footnoteRef:21] Hefyd ni chyfetyb y ddamcaniaeth hon i daldra gwragedd y llynnoedd, a oedd yr un maint â bodau dynol.         [20:  J. Rhŷs, Celtic Folklore Vol I, t. 10.]  [21:  R. Gwyndaf, Chwedlau Gwerin Cymru (Caerdydd: Amgueddfa Genedlaethol Cymru, 1989), t. 74.] 

Enw gwahanol ar y creaduresau hyn yw ‘Gwragedd Annwn’, a chredid yn eang yng Nghymru bod mynedfa i Annwn, neu’r byd arall, mewn llynnoedd. Er y daw’r cymeriadau hyn o straeon gwerin, nad ydynt yr un  ansawdd llenyddol â chwedlau’r Mabinogi, y mae atseiniau o Rhiannon ym mhrydferthwch y dylwythen deg o Lyn y Fan Fach a’i modd digywilydd o siarad â’r dyn yn y cwpledi am y bara. Efallai eu bod yn dduwiesau, felly, megis Rhiannon. Mewn un fersiwn o stori Llyn y Fan Fach, gwelir y dylwythen deg yn hwylio mewn cwch euraidd,[footnoteRef:22] fyddai’n addas i dduwies.  [22:  W. Sikes, British Goblins, t.41.] 

Os derbynnir mai duwiesau yw gwragedd y llynnoedd, gellir dehongli’r bwyd a gynigir ym mhob stori fel aberth i’r dduwies. Y mae tystiolaeth archeolegol bod y Celtiaid yn arfer taflu aberthau yn nyfroedd cysegredig. Y mae gwrthrychau, megis arfau ond hefyd peiriau, wedi’u darganfod yn Llyn Cerrig Bach ar Ynys Môn a ddyddio o’r ganrif gyntaf.[footnoteRef:23] Enghraifft posibl arall yw’r chwedl am Lyn Gwernen ger Dolgellau, lle y clywir llais yn dod o’r dŵr yn dweud, ‘Daeth yr awr ond ni ddaeth y dyn!’ Yna gwelwyd dyn, a oedd yn gwisgo crys yn unig yn rhedeg i mewn i’r llyn. Daeth John Rhŷs i’r casgliad bod angen aberth ar dduwdod y llyn unwaith y flwyddyn.[footnoteRef:24]  [23:  B. Cunliffe, The Celtic World (London: Constable and Company Ltd, 1992),t. 90.]  [24:  J. Rhŷs, Celtic Folklore Vol I, tt. 243-44 .] 

Credir y cysylltid dŵr â duwiesau yn oes y Celtiaid,[footnoteRef:25] sydd yn sail bosibl yr hen gred y caech eich tynnu i mewn i lyn pe bai llwch dŵr y llyn yn glanio ar eich dillad.[footnoteRef:26] Parhaodd y Cymry gredu ym mhwerau dŵr ar ôl cyrhaeddiad Cristnogaeth hyd yn oed ond daeth y dyfroedd yn sanctaidd a Cristnogol, er enghraifft ffynnon Dwynwen a gredir meddu ar rinweddau iachusol. Ar yr un pryd, mae’n debyg y disodlwyd credau yn y duwiau paganaidd â chredau yn y tylwyth teg a daeth Gwynn ap Nudd yn frenin y tylwyth teg yn Annwn. Oherwydd bod nefoedd y Cristnogion yn y gofod, gallai gydfodoli gyda gwlad ddaearol a thanddaearol y tylwyth teg.  Gallai fod arwyddocâd Cristnogol i’r bwyd a aberthir hefyd. Y mae gan fara symbolaeth rymus yn y Beibl. Yn yr hen destament rhoddwyd bara i Moses i fwydo ei bobl ac yn y testament newydd cynrychiola bara gorff Crist. Yn y chwedl am Lyn Coch, denodd y dyn y dylwythen deg gydag afal yn yr un modd ag abwydod Efa Adda.  [25:  B. Cunliffe, The Celtic World, t.88.]  [26:  J. Rhŷs, Celtic Folklore Vol II, t. 405. ] 

Mewn rhai straeon gwerin, gwartheg y llyn sydd o ddiddordeb i ddynion. Llwyddodd ffermwr i ddal un o’r gwartheg hyn o lannau Llyn Barfog, o’r enw ‘y Fuwch Gyfeiliorn’. Y mae golwg wahanol ar anifeiliaid y tylwyth teg o gymharu â’n hanifeiliaid. Fel arfer, y maent yn glaerwyn, sef y lliw a gynrychiola’r byd goruwchnaturiol, ond weithiau fe’u disgrifir fel cael clustiau cochion, megis Cŵn Annwn Arawn yn y Mabinogi.[footnoteRef:27] Atgyfnertha hyn y ddamcaniaeth bod tylwythen deg y llyn yn dduwies. Yn ychwanegol at eu gwedd wahanol, rhoddant laeth o ansawdd rhagorol a gynhyrcha menyn a chaws ardderchog, rhinwedd a etifeddir gan eu hepil. Yn chwedl y Fuwch Gyfeiliorn, daw’r ffermwr yn gyfoethog ond pan heneiddiodd y fuwch, penderfyna ei lladd. Y mae’r cigydd ar fin ei tharo â chyllell, pan ddaw sgrech o wraig y llyn. Yna defnyddia’r wraig gerdd i alw’r fuwch a’i hepiloedd yn ôl i’r llyn. Diflannant hwy i gyd gan adael lili’r dŵr felen ar wyneb y llyn. Y mae hyn fel arwydd herfeiddiad gan fod blodyn yn perthyn i’r teulu Nymphaeacea, a ddaw o’r gair Lladin am nymff. Daw’r ffermwr yn dlawd iawn eto oherwydd nad oedd wedi trin anrheg y tylwyth teg gyda pharch.[footnoteRef:28] Mewn rhai adroddiadau, y mae cefndir onomastig i’r chwedl oherwydd y gadawir un o’r lloi gwynion. Try hwn yn ddu i ddod yn hynafiad yr enwog Gwartheg Duon Cymreig.[footnoteRef:29]  [27:  Pedeir Keinc y Mabinogi, golygwyd gan Syr Ifor Williams, (Caerdydd: Gwasg Prifysgol Cymru, 1930), t. 1.]  [28:  W. J. Thomas, The Welsh Fairy Book (Cardiff: University of Wales Press, 1995), tt. 110-13.]  [29:  W. Sikes, British Goblin,  t. 37.] 

[bookmark: cysill]Cynefin yr afanc yw llynnoedd hefyd. Y mae sawl stori sy’n adrodd symudiad yr afanc o Lyn Llion (er nad oes llyn o’r enw hwn heddiw) oherwydd ei fod yn peri llifogydd wrth symud yn y dŵr. Gan na ellid ei ladd ag arfau arferol, defnyddir merch brydferth i ddenu’r creadur allan o’r dŵr. Tra cysga ar gol y ferch, lapia Hu Gadarn,[footnoteRef:30] cadwyni o’i gwmpas a gan ddefnyddio tîm o ychen, symuda’r bwystfil drwy’r mynyddoedd i Lyn y Ffynnon Las, lle na all beri perygl i’r bobl. Fodd bynnag, datblygodd y cred y câi dafad ei thynnu i waelod y llyn pe bai’n cwympo i mewn a byddai’n beryglus i aderyn hedfan drosto. Eto, stori onomastig yw hon. Enw ar yr hollt a crëwyd yn y mynyddoedd yw Bwlch Rhiw’r Ychen a lle y gollyngodd un o’r ychen ei lygad oherwydd yr ymdrech fawr, ffurfiodd pwll a enwyd Gwaun Llygad Ych.[footnoteRef:31]  [30:  Yn ôl y chwedlau, brenin y Cymru oedd Hu Gadarn, a ddaethant â hwy i Brydain.]  [31:  W. J. Thomas, The Welsh Fairy Book, tt. 282-85.] 

Ceisiodd John Rhŷs olrhain ffynhonnell yr afanc a tyn sylw at y ffaith mai yn y Gymraeg, y mae afanc yn air arall am  lostlydan.[footnoteRef:32] Y mae’n amlwg nad yw’r rhain yn fwystfilod mawr, ond gallant fod yn gyfrifol am achosi gorlifoedd gan yr adeiladant argaeau. Efallai y tyfodd y stori fel gorliwiad o’r difrod wedi’i achosi gan yr anifeiliaid bychain ac atgyfnerthir yr esboniad hwn gan adroddiadau o afanc yn trigo yn Afon Conwy.[footnoteRef:33]  [32:  J. Rhŷs, Celtic Folklore Vol I t. 131.]  [33:  ibid., t. 134.] 

Ceir ofergoel ei bod yn beryglus hysbyddu dŵr o lyn. Pan dynnwyd dwr o Lyn Barfog i yrru melin gyfagos yn ystod cyfnod o sychder, glawiodd yn drwm am gyfnod hir iawn[footnoteRef:34]. Wrth i bobl geisio hysbyddu dwr o Lyn y Fan Fach, ymddangosodd dyn enfawr blewog, a rybuddiodd y bobl y boddai’r dref os parhasant ei darfu.[footnoteRef:35] Y mae’r bobl wedi personoli’r llif felly.  [34:  J. Rhŷs, Celtic Folklore Vol II, t. 428.]  [35:  ibid., t. 429.] 

Seilir sawl stori werin sy’n ymwneud â llynnoedd ar fotiff rhyngwladol y dref a foddir oherwydd anfadrwydd ei thrigolion. Yn ôl y chwedl, ffurfiwyd Llyn Syfaddan ym Mhowys ar ôl i gariad tlawd boneddiges ladd dyn a dwyn ei gyfoeth er mwyn priodi’r foneddiges. Fe’i rhybuddir gyda’r geiriau ‘Dial a ddaw’ gan lais deirgwaith ond ni phoena gan na fydd y dial yn dod tan nawfed genhedlaeth ei deulu.[footnoteRef:36] Mewn fersiwn arall, fe’i daw ‘yn oes ei wyrion, ei or-wyrion, ei ddisgynyddion a’u plant’,[footnoteRef:37] hynny yw, y chweched genhedlaeth. Y mae chwedl arall am Lyn Cynffig, sy’n debyg, ond ar ddiwedd y stori, gwelir maneg y dyn cyfoethog marw yn arnofio ar y llyn.[footnoteRef:38] Rhywsut, ym mhob fersiwn, y mae’r drwgweithredwr a’i wraig yn byw tan enedigaeth yr holl ddisgynyddion hyn a boddir y dref, gan ladd pawb. Esbonia John Rhŷs yr olwg hirhoedledd ar y cwpl drwy ddamcaniaethu na sonia’r stori am ddisgynyddion uniongyrchol, ond yn hytrach am y nifer o ddisgynyddion sy’n gwahanu dau aelod o’r teulu. Fel hyn, byddai cefnderoedd yn y chweched genhedlaeth wedi’u gwahanu gan naw disgynnydd.[footnoteRef:39] Fodd bynnag byddai’n rhaid i bawb yn y teulu cael plant tra oeddent yn ifanc iawn ac yn byw’n hir o hyd. Efallai mai amcan rhestru’r cenedlaethau oedd o safbwynt llenyddol yn unig er mwyn codi tensiwn wrth i’r stori gael ei hadrodd.  [36:  R. Gwyndaf, Chwedlau Gwerin Cymru, t. 73.]  [37:  W. J. Thomas, The Welsh Fairy Book, t. 270.]  [38:  J. Rhŷs, Celtic Folklore Vol II, t. 403.]  [39:  ibid., tt. 421-22.] 

Mewn chwedl llyn arall, daw’r dial yn gynt, yn y drydedd genhedlaeth. Boddir Llyn Tegid yn y Bala oherwydd creulondeb y tywysog, Tegid Foel. Daw’r dial, a addawir gan lais, yn ystod gwledd ar ôl genedigaeth ei ŵyr. Caiff y telynor, a ddarpara’r adloniant, ei rybuddio gan aderyn, a aeth ag ef i fyny bryn. Â’r telynor ar goll ar y bryn ac ni ddychwel i’r llys tan y diwrnod canlynol. Fodd bynnag, y mae llyn yn y lle yr oedd llys ac y mae ei delyn yn arnofio ar y wyneb.[footnoteRef:40] Y mae hefyd chwedl hŷn, lai cyfarwydd, am y llyn hwn lle achosir y llif pan anghofia gwarchodwr Ffynnon Gywer, sydd yn y dref, roi’r caead ar y ffynnon.[footnoteRef:41]  [40:  W. J. Thomas, The Welsh Fairy Book, tt. 114-16.]  [41:  R. Gwyndaf, Chwedlau Gwerin Cymru, t. 51.] 

Y mae moeswers amlwg yn y mwyafrif o’r straeon hyn ond yn y stori hynaf, esgeuluswyd sy wedi peri’r llif, nid camymddygiad y cymeriadau ac felly y mae’n debyg bod y gosb yn eithafol. Fodd bynnag, efallai taw diben y straeon hyn oedd diddanu’n unig. Y maent yn llawn drama gyda’r llais digorff yn ailadrodd ‘Dial a ddaw’ a’r delyn yn arnofio ar wyneb y llyn, gan amlygu mai dyna oedd lleoliad y dref. Yn achos y faneg yn arnofio, pwysleisir yr elfen o ddial hefyd. Gallai’r straeon deillio o ymdrech pobl gyntefig i esbonio trychineb naturiol nad oeddent ei deall, megis llif, sydd wedi’i thrawsffurfio yn chwedl ar ôl iddynt ddatblygu digon i ddeall y wyddoniaeth. O ran Llyn Tegid, y mae’n bosibl taw stori onomastig ydyw, gan esbonio tarddiad enw’r llyn.
 Nodweddion amlwg y chwedlau yw na ddaw’r gosb am flynyddoedd ac nid ond y drwgweithredwyr a gosbir ond ei ddisgynyddion yn ogystal. Credai Rhŷs fod sawl esboniad bosibl am yr oedi: penderfynoldeb y tylwyth teg, hynny yw, os ymbilodd y troseddwr arnynt i beidio â’i gosbi ef, ni ddarfu’r gosb, fe’i trosglwyddwyd i un o’i ddisgynyddion; er mwyn iddynt gynnwys mwy o’r teulu yn y dial; efallai na allai’r tylwyth dalu’r pwyth i’r person a oedd yn gyfrifol am ryw reswm neu nid oedd brys gan eu bod yn anfarwol.[footnoteRef:42] Fodd bynnag efallai nad oedd y tylwyth teg yn cyfleu eu penderfynoldeb ond yn dangos i’r bodau dynol y byddai’r troseddwr yn gyfrifol am gosb rhywun diniwed yn y teulu. Y mae moeswers, felly,  am dderbyn eich cosb. Nid yw Rhŷs ei hun yn fodlon ar ei ail awgrym oherwydd y creulondeb[footnoteRef:43] ond gallai’r dial gael ei ohirio er mwyn rhoi amser i’r teulu dalu iawn am y trosedd, er enghraifft, gallent gyfaddef i’r trosedd a dychwelyd yr arian deulu’r dyn a laddwyd a newid eu ffordd o ymddwyn. Nid eglura hyn, fodd bynnag, pam y lladdir y baban diniwed yn y mwyafrif o’r fersiynau. O ran yr esboniad olaf am y diffyg brys oherwydd eu hanfarwoldeb, dichon nad yw gan y tylwyth teg yr un cysyniad o amser â ni. Y mae amser yn mynd yn arafach o lawer yng ngwlad y tylwyth teg ac y mae enghraifft o hyn mewn stori am Lyn Cynnwch. Cwympa dyn i mewn i’r llyn ar ei ffordd i weld ei gariad ac ar ôl boddi am gyfnod, darganfu y gallai anadlu fel y mae ar y tir. Cwrddodd ag un o’r tylwyth teg ac arhosodd gydag ef am dri diwrnod. Fodd bynnag pan aeth i’r byd dynol i weld ei gariad, dywedodd ei fod ar goll am fis.[footnoteRef:44]  [42:  J. Rhŷs, Celtic Folklore Vol II, tt. 423-24.]  [43:  ibid., t. 424.]  [44:  J. Rhŷs, Celtic Folklore Vol I, tt. 135-36.] 

Ar un adeg, caniateid i bobl fynd i ymweld â’r tylwyth teg yn ei gwlad. Ymddangosai drws yn y graig ger Llyn Syfaddan bob Calan Mai a arweiniodd at ynys yng nghanol y llyn, a oedd yn anweladwy o’r glannau. Triniai’r gwesteion yn dda, nes i ddyn ddwyn blodyn ar ôl ymweliad. Yr oedd wedi torri’r unig reol, sef peidio â mynd â dim byd o’r wlad y tylwyth teg yn ôl i’r byd. Diflannodd y blodyn o’i boced a chaewyd y drws am byth.[footnoteRef:45] Yn yr un modd â chollodd y dyn ei wraig o’r llyn oherwydd ei fod wedi torri amodau’r briodas, yr oedd cosb am dorri’r rheolau. [45:  D. Parry-Jones, Welsh Legend, tt. 19-20.] 

Y mae enghraifft arall o ladrad yn hanes Elidorus, a guddiodd ar lan afon ger Abertawe i ddianc rhag ei athro ysgol. Yn dilyn dau ddiwrnod o ymprydio anochel, ymddengys dau ‘gorrach’, sy’n mynd ag ef i’w gwlad, lle y chwaraea’r bachgen â phlant brenin y tylwyth teg. Â i ymweld â’i fam sawl gwaith, a ofynna iddo ddod ag un o’r peli aur plant y brenin, y chwaraeai gyda hi. Ceisia wneud hyn ond fe’i rhwystrir gan ddau o’r tylwyth teg, a gipia’r bêl. Daw’r bachgen yn offeiriad yn y pen draw ond ni all ddod o hyd i fynedfa’r wlad byth eto.[footnoteRef:46] Adroddwyd y stori hon gan Gerallt Gymro ac er na feddylia John Rhŷs ei fod wedi newid manylion y straeon er mwyn dysgu gwers, amlyga D. Parry-Jones mai yn oes Gerallt, yr oedd angen nodwedd ychwanegol ar chwedlau, megis moeswers.[footnoteRef:47] Y mae pobl yn fwy tebygol o gredu’r stori hon siŵr o fod oherwydd fe’i cofnodwyd gan glerigwr a soniai am offeiriad. [46:  E. S. Hartland, The Science of Fairy Tales: An Inquiry into Fairy Mythology (London: Walter Scott, 1891) [Ar-lein]. Ar gael ar: http://www.gutenberg.org/files/24614/24614-h/24614-h.htm <Darllenwyd 24 Tachwedd 2018> t. 35-36.]  [47:  D. Parry-Jones, Welsh Legend, t. 7.] 

Arwydd arall y mae mynedfa i wlad y tylwyth teg ar lannau afon yw mewn stori lle y llwydda dau ddyn i ddal ‘dyfrgi coch’ ar lan Afon Pennant. Ar eu ffordd adref, clywant lais yn dod o’u sach yn dweud, ‘Mae fy mam yn galw amdanaf!’. Gollyngant y sach a rheda dyn bach yn gwisgo ffrog goch allan ohono ac anela am yr afon.[footnoteRef:48]  [48:  W. J. Thomas, The Welsh Fairy Book, tt. 131-32.] 

Yn ogystal â llynnoedd, yr oedd afonydd yn gysylltiad i’r byd arall. Un dull o ddychwelyd plentyn newid (plentyn y tylwyth teg, a adawyd yn lle plentyn bydol wedi’i ddwyn) i’w dylwyth oedd i’w ollwng o bont i mewn i afon.[footnoteRef:49] Hefyd dyma sut y dychwel anrhegion y tylwyth teg nad oedd pobl wedi gofalu amdanynt. Rhoddir ffon fel gwobr i ffermwr gan un o’r tylwyth teg ar ôl i’r dyn achub ei ferch ifanc. Daw’r ffon â chyfoeth iddo drwy wella ansawdd ei anifeiliaid ond un noson fe’i colla wrth groesi afon a orlifa. Nid â i chwilio amdani tan y diwrnod canlynol. Nid oes sôn amdani ond y mae ei ddefaid i gyd bron wedi diflannu yn y llif hefyd, ac felly ei gyfoeth.[footnoteRef:50]  [49:  J. Rhŷs, Celtic Folklore Vol I, t. 62.]  [50:  W. J. Thomas, The Welsh Fairy Book, tt. 126-27.] 

Gellid dychwelyd trysor i’w berchennog sy wedi marw gan ddefnyddio afon. Yn ôl straeon Bro Morgannwg, na chaiff ysbrydion pobl, sydd wedi cuddio arian, neu gemau a metalau gwerthfawr, lonydd nes i rywun (byw) taflu’r gwrthrych i mewn i Afon Ogwr yng nghyfeiriad llif yr afon. Pe bai’r person eu taflu yn y cyfeiriad anghywir, poenydid y person am byth gan yr ysbryd. [footnoteRef:51] Y mae’n bwysig, felly, i beidio â mynd yn groes i natur. [51:   M. Trevelyan, Folk-lore and Folk-stories of Wales (London: Eliott Stock, 1909) [Ar-lein]. Ar gael ar: https://archive.org/details/afl2317.0001.001.umich.edu <Darllenwyd 8Rhagfyr 2018> t. 143. ] 

Dros gyfnod, trodd y chwedlau am y tylwyth teg yn straeon am ysbrydion. Efallai mai dylanwad Cristnogaeth oedd hyn. Yn y bedwaredd ganrif ar bymtheg, yr oedd llawer o Gymry o’r farn bod y tylwyth teg yr un peth ag ysbrydion. Credai rhai pobl mai ysbrydion derwyddon oeddent, nad oedd yn ddigon da i fynd i’r nefoedd ond nid yn ddigon drwg i fynd i uffern.[footnoteRef:52] Pan aeth ysgolheigion ati i gasglu straeon gwerin, nid oedd llawer o bobl yn fodlon trafod y tylwyth teg, oherwydd y codai eu credau gywilydd arnynt. Wrth drosglwyddo eu credau am y tylwyth teg i ysbrydion (a’r diawl), daeth yn fwy parchus.  [52:  W. Y. Evans Wentz, The Fairy Faith in Celtic Countrie,  t. 147.] 

Y mae’r newid hwn yn fwy amlwg yn chwedlau ‘y ferch hardd’ yn nhrobyllau Afon Taf yng Nghaerdydd ac ym Mhontypridd. Y diawl ar ffurf merch hardd a ddena ddynion ifanc i’w marwolaeth yn y llynclyn.[footnoteRef:53] Y mae’r stori’n debyg iawn i wragedd y llyn ond y mae’r diawl wedi disodli’r tylwyth teg. Wrth gwrs mae’r diweddglo’n gryfach i bwysleisio’r foeswers o’r hyn a all ddigwydd ar ôl i chi ildio i demtasiwn.  [53:  M. Trevelyan, Folk-lore and Folk-stories of Wales, tt. 9-10.] 

Fodd bynnag, nid y diawl sy’n ennill bob tro ac y mae straeon sy’n unioni’r fantol. Pan oedd buwch menyw ar ochr arall Afon Mynach ym Mhontarfynach, cynnig y diawl (ar ffurf mynach) adeiladu pont ar yr amod a gaiff enaid y creadur cyntaf i’w defnyddio. Twylla’r fenyw'r diawl drwy anfon ei hen gi bach drosti’n gyntaf. O ystyried enw’r afon a’r pentref, gall hyn fod yn enghraifft arall o stori onomastig. Er y newidiwyd enw’r pentref i ‘Devil’s Bridge’ yn y 1700au, defnyddio’r stori i godi twristiaeth yr ardal. [footnoteRef:54] [54:  P. Stevenson, Welsh Folk Tales (Stroud: The History Press, 2017), tt. 106-07.] 

Y mae straeon gwerin hyn yn werthfawr am sawl rheswm. Wrth eu darllen, yr ydym yn cael ein cludo’n ôl i fyd hudol gwahanol, lle y trig y tylwyth teg a bwystfilod mewn llynnoedd ac afonydd. Ar y wyneb, y maent fel petaent yn blentynnaidd ond gall oedolion elwa o’r teimlad o fynd yn ôl i gyfnod syml a chysurus eu plentyndod ac yn aml y mae ganddynt elfen addysgol hefyd.
Crea’r chwedlau ddarlun byw o fywyd ganrifau yn ôl. Gellir gweld sut yr oedd bywydau’r werin a’r pethau a oedd yn bwysig iddynt. Hefyd cawn fewnwelediad i sut y meddylient, er enghraifft eu hesboniadau am lifogydd a’u hofergoelion am rai llynnoedd a datguddiant hen gredau’r Cymry. Pan gasglid rhai o’r straeon ar ddiwedd y bedwaredd ganrif ar bymtheg a dechrau’r ugeinfed ganrif, yr oedd rhai pobl yn dal i gredu yn y tylwyth teg ac mewn hud a lledrith. Fodd bynnag, collwyd llawer o chwedlau oherwydd anfodlonrwydd rhai o’r werin eu rhannu gan yr oedd cywilydd arnynt. Nid oeddent eisiau sôn am rywbeth a gredid bod yn bechadurus bellach, felly y mae’n hawdd gweld sut y newidiodd testun straeon dros amser o’r tylwyth teg i’r diawl ac ysbrydion, a ystyrid yn fwy parchus. Yn ddiddorol iawn, y mae hanesion am ysbrydion yn dal i boblogaidd heddiw.
Y mae’n ddifyr darllen sut y cafodd pentrefi eu henwi neu o ble y daw rhai nodweddion y dirwedd yn y straeon onomastig, er bod rhai ohonynt wedi’u newid yn fwy diweddar. Nid oes ots, ychwaith, yr adroddir chwedl debyg am leoedd gwahanol. Efallai bod hyn wedi digwydd o ganlyniad i deithwyr addasu straeon i gyd-fynd â lleoliad newydd ond cyfoethoga’r fersiynau gwahanol hyn ein casgliad o chwedlau. Gallant fod o gymorth hefyd i lenwi unrhyw fylchau mewn straeon anghyflawn.
O agwedd llenyddol, y mae gan y mwyafrif o chwedlau gymeriadau lliwgar, a ddisgrifir drwy’r naratif ond hefyd drwy eu geiriau a’u gweithredoedd. Defnyddir themâu cyffredinol a apelir at bawb, megis creulondeb ac anufudd-dod ac y mae gan lawer o straeon ddwy haen, sef yr hanes sy’n ein diddanu ond yn aml y mae hefyd yn elfen foesol.
Er bod y straeon wedi newid dros gyfnod o amser, y mae modd gweld hen dechnegau, megis ailadrodd gweithred dair gwaith a ymddengys yn chwedlau canoloesol megis y Mabinogi. Er enghraifft, ceisiodd y dyn ddenu gwraig y llyn gyda thri math o fara, amod y briodas oedd tri ergyd diangen a rhybuddiwyd y bobl ddrygionus dair gwaith cyn i’r dref gael ei boddi. O’r Oesoedd Canol, byddai gwrandawyr yn gyfarwydd â’r dechneg hon o godi tensiwn ac yn aros am ganlyniad y trydydd tro. Cynnwys sawl stori gerdd (neu fwy) a ddiogela’r hen eiriau, neu’r geiriau gwreiddiol hyd yn oed. Yn ogystal â hyn, y mae cerddi sy’n enwi’r gwartheg yn hysbysu rhywogaethau cyntefig gwartheg.
Efallai bod angen mwy ymchwil gan ysgolheigion i ddeall arwyddocâd rhai o’r straeon ond nid oes rhaid gwybod yr ystyr er mwyn eu mwynhau. Y mae’r chwedlau’n gyffrous ac yn dal i ddiddanu heddiw a hefyd y mae’r wefr o ddarllen neu glywed stori sydd wedi cael ei hadrodd cynifer o weithiau yn y gorffennol.

